**Pályázat kollégiumi biztosi posztra**

Alulírott Fórizs Dorottya ezúton megpályázom a TTK HÖK kollégiumi biztos posztját a következő tanévre.

Másod éves matematika BSc szakos hallgató vagyok. Mióta felvettek az egyetemre, azóta a Kőrösi Csoma Sándor Kollégiumban lakom. Ebben az évben a Kari Ösztöndíj Bizottságban tevékenykedtem, és a szakterületi üléseken is rendszeresen részt vettem. Mentorként igyekeztem a gólyákat legjobb tudásom szerint tájékoztatni.

**Terveim:**

Elsődleges feladatomnak a hallgatók megfelelő tájékoztatását érzem (gondolok itt a levelezőlistákra, EKIF fórumára, a fogadóórára, illetve a Nyúzra), hiszen most két fontos kérdés is előtérbe került, az egyik a KCsSK A épület felújítása, valamint az MSc-s felvételi.

Az A épület felújítása kapcsán, sokan lesznek azok, akik a KCsSK-ból a Griff-be fognak kerülni, ezért szeptember elején biztos nagy lesz a kavarodás, lesznek, akik átmennének a Griff-be (pl. a szobatársait oda vették fel) vagy fordítva.

A másik nagy kérdést pedig ugye már említett MSc-s felvételi fogja jelenteni. Idén várhatóan több gólyára számíthatunk, hiszen az első évesek mellet az MSc-re jelentkezők is lesznek. Azok, akik a BSc-t itt végezték és MSc-n is maradnak, azoknak jelentkezniük kellett tavasszal és jelentkezésüket a nyáron is meg kell erősíteniük. Fontos, hogy ez a jelentkezés gördülékenyen menjen és a hallgatók tájékoztatva legyenek.

Szeretném felvenni a kapcsolatot a kollégiumok TTK-s DB-ivel, valamint a KCsSK-ban KDB tag lenni.

Szeretném, ha lehetőség nyílna a banki átutalással való kollégiumi díj fizetésre, hiszen ez sokaknak egyszerűbb megoldást jelentene.

Kollégiumi felvételi során jó lenne elérni, hogy legyen egy minimum kreditlimit, amit ha nem teljesít a hallgató az év alatt, akkor ne juthasson kollégiumi helyhez. Ezzel segíthetnénk azokon, akiknek fontos lenne a kollégium és jól tanulnak, de csak néhány ponttal csúsztak le róla, és azokat is ki tudnánk így szűrni, akik csak a kollégiumra pályáznak, de a tanulást hanyagolják.

Köszönöm, hogy elolvastátok a pályázatomat.

Tisztelettel,

Fórizs Dorottya